
Az énkép megkonstruálása Polcz Alaine Asszony a fronton c. művében

Asszony a fronton. A háborús emlékek leírása nem tipikusan női téma, ezért a TDK-dolgozat célja megfigyelni, hogyan képes egy nő az olvasó elé tárni személyes tapasztalatait, és milyen módon konstruálódik meg a háborús élményeket feldolgozó szubjektum ebben a műben.
A dolgozat első felében röviden bemutatásra kerülnek a női önéletírás és az önéletírásban megszólaló női szubjektum sajátosságai. A munka elsősorban azt fejtegeti, miként képes az „én” nyelvileg megjeleníteni önmagát, milyen hatások érik a szubjektumot és önértését, illetve hogyan deformálja a trauma az énképet. Az ön-megfogalmazást követően a trauma feldolgozási technikái kerülnek fókuszba, pontosabban az emlékezés-felejtés problematikája.
Az elméleti fejezeteket követően a szöveg elemzésére kerül sor. Az elemzés fő vezérszála a szubjektum változásának megfigyelése, illetve a szövegben megkonstruálódó “én” megszólalásmódjának a vizsgálata, valamint az, hogy a szubjektum a traumatikus emlékezet hatására miként fogalmazza meg önmagát. A trauma hatása kimutatható a szöveg szintjén is, ilyen például a felejtés, elhallgatás, dokumentumszerű, objektív, szenvtelen modalitás, fedőemlékek alkalmazása, tehát az elméleti részben tárgyalt elhárító mechanizmus-ok megfigyelhetők az önéletírásban. A dolgozat a kiemelt szempontok mellett figyelembe veszi a feminista kritika szempontjait is, hogy felülvizsgálhassa a férj-feleség viszonyt, a nő viszonyát saját testéhez, a papsághoz, a háborúhoz és a halálhoz.
A dolgozat záró része megállapítja, hogy a szubjektum nem képes egy koherens személyiséget felépíteni önmagából, mivel a háború és házasság folyamán megélt traumatikus élmények miatt folyamatosan változó, képlékeny identitásokból, töredezett énfoszlányokból tevődik össze a szubjektum.

